जोधपुर. सर्किट हाउस से एयरपोर्ट को जोड़ने वाली सड़क को नया लुक देने के लिए जेडीए ने काम शुरू कर दिया है। ये काम तीन चरणों में होगा। पहले चरण में सर्किट हाउस से भाटी चौराहे तक सवा किमी तक रोड बनाई जाएगी।
फिर इतनी ही दूरी तक भाटी चौराहे से पांच बत्ती सर्किल तथा वहां से अफसर मेस होते हुए एयरपोर्ट तक पूरी रोड को गौरव पथ से राजपथ में तब्दील करने का दावा किया जा रहा है।
इसके लिए जेडीए ने सर्किट हाउस से काम शुरू कर दिया है। सर्किट हाउस के गेट के साइड की दीवार तोड़ी गई है। रोड के दोनों ओर फुटपाथ व पार्किंग बनाने का काम होगा। जेडीए आयुक्त जोगाराम सुथार ने बताया कि जेडीए ने काम शुरू करवा दिया है। पहले रोड को संवारने के बाद इस पर प्रतिकृतियां लगाई जाएंगी।
साइकिल ट्रैक, पार्किंग व ड्रेनेज भी
जेडीए ने राजपथ बनाने के लिए प्रशासनिक व वित्तीय स्वीकृतियां जारी कर दी हैं। पहले चरण में 38 लाख की लागत से रोड के दोनों ओर फुटपाथ, साइकिल ट्रैक, पार्किंग और ड्रेनेज को सुधारा जा रहा है। मुख्य कार्य के लिए साढ़े तीन करोड़ का टेंडर जारी किया गया है। इसका काम दूसरे चरण होगा।
अशोक स्तंभ की जगह नए कलात्मक पोल
राजपथ जैसी राेड बनाने के लिए करीब सवा दो किमी लंबी सड़क पर मुख्य रूप से दो स्थानों पर स्तंभ लगेंगे। सर्किट हाउस के मुख्य गेट के साथ ही एक और गेट बनेगा। पहले यहां अशोक स्तंभ व बब्बर शेर के प्रतीक लगाए जाने थे। अशोक स्तंभ का उपयोग सेरेमोनियल तौर पर होता है। इसके चलते अब कलात्मक खंभे लगाने का प्रस्ताव है। इस पूरी डिजाइन पर सीएमओ से बात चल रही है।
सीएमओ को निजी आर्किटेक्ट की ओर से तैयार की डिजाइन भेजी गई थी। इसके तहत भाटी चौराहे के अंदर साठ फीट लंबा राजस्थानी शैली में ऊंट व हाथी का शाही कारवां बनाया जाएगा। भाटी चौराहे के चारों ओर तथा इसे जोड़ने वाली चार सड़कों पर 50-50 मीटर के कर्व स्टोन लगेंगे। रोड के दोनों ओर पार्किंग व हरियाली विकसित होगी। इसकी सिंचाई का सिस्टम भी बनाया जाएगा।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva